paragraph_text: Autoritarnost je društveni odnos koji opisuje pretjerano poštovanje autoriteta vlasti, ali i pojedinih osoba kao neosporenih arbitara u svim značajnim pitanjima od važnosti za socijalnu organizaciju života, institucije i politiku. Iz toga proistječe trajna i radikalna nejednakost čimbenika u društvenom životu i njihova nemogućnost slobodnog iskazivanja i zadovoljavanja svojih potreba i interesa. Ideologija autoritarnosti koja može prijeći u ideologiju autoritarizma je protudemokratska, opravdava ideju sile i počiva na autoritarnom sustavu vrijednosti. Ovakav sustav vrijednosti najčešće se ostvaruje sredstvima prisile preko državnih ustanova i organa, političkih stranaka, vjerskih skupina, sustava obrazovanja ili bilo kojih drugih skupina za izvršavanje pritiska.